Amadou Gon Coulibaly

Amadou Gon Coulibaly (10. helmikuuta 1959 Abidjan – 8. heinäkuuta 2020 Abidjan) oli norsunluurannikkolainen poliitikko ja maansa pääministeri (2017–2020).

Coulibaly syntyi Korhogosta lähtöisin olleeseen poliitikkosukuun. Hän lähti vuonna 1977 opiskelemaan Pariisiin ja valmistui Ranskassa suoritettujen opintojen jälkeen insinööriksi. Norsunluurannikolla hän oli mukana perustamassa Rassemblement des Républicains -puoluetta (RDR). Vuosina 1995–1999 Coulibaly istui Norsunluurannikon kansalliskokouksen jäsenenä. Vuonna 1999 häntä ja useita muita puolueen jäseniä syytettiin väkivaltaisuudesta mielenosoituksessa. Seurauksena oli kahden vuoden vankeustuomio, mutta hän pääsi muiden vangittujen tavoin vapauteen kaksi kuukautta rangaistusta suoritettuaan Robert Guéïn johtaman sotilasvallankaappauksen jälkeen.

Coulibaly toimi Norsunluurannikon maatalousministerinä vuosina 2003–2005 ja 2006–2010. Vuodesta 2011 hän toimi jälleen Norsunluurannikon kansalliskokouksen jäsenenä, ja maaliskuussa 2001 hänestä tuli Korhogon pormestari. Heinäkuussa 2017 hän pääsi Norsunluurannikon pääministerin asemaan. Maaliskuussa 2020 Coulibaly valittiin ehdokkaaksi tulevaan presidentinvaaliin. 

Coulibaly matkusti vuoden 2004 lopussa Pariisiin, jossa hänellä todettiin parantumaton sydänsairaus. Hänelle suoritettiin sydämensiirto vuonna 2012, ja toukokuussa 2020 hän lähti jälleen Pariisiin hoitotarkoituksessa. Hän palasi kotimaahansa 2. heinäkuuta mutta kuoli seuraavalla viikolla. Hän ehti osallistua ennen kuolemaansa hallituksen kokoukseen. Presidentti Alassane Ouattara muisteli Coulibalya "läheisimpänä kumppaninaan kolmenkymmenen vuoden ajan". Coulibalylla oli viisi lasta.

Lähteet 

Norsunluurannikkolaiset poliitikot
Norsunluurannikon pääministerit
Vuonna 1959 syntyneet
Vuonna 2020 kuolleet